આ રીતે હાર્દિક પટેલ અને અલ્પેશ ઠાકોર, જુદી જુદી સામાજિક કેટેગરીમાંથી આવતા હોઈ, તેમના વચ્ચે પારસ્પરિક હિતોની ટક્કર અનિવાર્ય છે. આમ છતાંય રાજકીય વ્યૂહ-રૂપે પ્રારંભમાં અલ્પેશ ઠાકોરે પોતાની સમાજ સુધારક તરીકેની છાપ ઉપસાવવા પ્રયાસો કર્યા. ઓબીસી સમાજ - ખાસ કરી અલ્પેશ જે સમાજમાંથી આવે છે એ ઠાકોર સમાજમાં વ્યસનમુક્તિ, નશાબંધી, શૈક્ષણિક વિકાસ જેવા નિર્દોષ લાગતા સામાજિક-એજન્ડાથી આગળ વધી, મહિનાઓ સુધી અલ્પેશે તેના આંદોલનને બિનરાજકીય અને સામાજિક સુધારણાની ચળવળ તરીકે પ્રસ્થાપિત કરવાના પ્રયાસો કર્યા. પરંતુ ગાંધીનગરમાં કથિત ‘જનાદેશ રેલી’ને નામે, અલ્પેશે તેનું અસલી પોત પ્રકાશીને, કોંગ્રેસ-પ્રવેશની જાહેરાત કરીને, અલ્પેશે પોતાનો સમાજસુધારક અને નિષ્પક્ષતાનો મુખૌટો જાતે જ ફગાવી દીધો છે! ગાંધીનગર ખાતેની અલ્પેશની ઠાકોર સમાજની રેલીએ, અલ્પેશનો અસલી ચહેરો પ્રગટ કરી દીધો છે! છેલ્લા કેટલાક મહિનાઓથી અલ્પેશ ઠાકોરે કથિત એસ.સી., એસ.ટી., ઓબીસી-એકતા મંચની નૌટંકી જારી રાખેલી. પરંતુ ગુજરાત વિધાનસભા ચૂંટણી નજીક આવતાં જ, અલ્પેશે તેનો અસલી કોંગ્રેસી રંગ પ્રગટ કર્યો ! અલ્પેશ પોતે જિલ્લા પંચાયતની ચૂંટણી કોંગ્રેસી ઉમેદવાર તરીકે લડીને હારી ચૂકેલો છે. અલ્પેશના પિતા પણ જૂના કોંગ્રેસી છે.